ફોટોગ્રાફીના કામ અંગે અશ્વિનભાઇને દેશદેશાવરમાં રખડવાનું થયું. એ પ્રવાસોની કથાઓ આપણને રસના પૂરમાં તાણી જાય છે. હિમાલયના આશક અશ્વિનભાઇએ એ ગિરિકંદરાઓ અને તેની વિપુલ પુષ્પસમૃદ્ધિ પર છબિકસબ અજમાવવા રઝળપાટ કરેલા. એ પ્રવાસોની દાસ્તાન પણ અહીં છે, તો આંદામાનના અણજાણ ટાપુના અલૌકિક અનુભવની વાત પણ લેખક કહે છે. અમેરિકામાં અને ઑસ્ટ્રેલીઆમાં ઘૂમવાનું થયું ત્યારે થયેલા અણજાણ માનવીઓના અનુભવોની વાતો પણ લેખકની ગઠરીમાંથી નીકળતી જાય છે અને આપણાં અંતરને ભીંજવતી જાય છે. પોતાને વિશે વાતો કરવા આ લેખક સદા ઉદાસીન. કેટલાક જિજ્ઞાસુ મિત્રોએ જુદેજુદે સમયે પ્રશ્નો કરેલા. તેના જવાબમાં એમણે એક સંકલિત કેફિયત અહીં રજૂ કરી છે એ લેખકને સમજવા-ઓળખવા માટે કામની છે. એક માણસ અંતર્મુખી બનીને સ્વ-નિરીક્ષણ-પરીક્ષણનાં કેવાં કેવાં ઓજારો ખપમાં લે છે તેના અવલોકનનું એક ઊજળું ઉદાહરણ અહીં છે.